Lolland Kommune tager sig nu af borgere, der modtager praktisk hjælp.

Det private plejefirma Pleje Plus på Lolland har fredag indgivet konkursbegæring.

Det oplyser Lolland Kommune i en pressemeddelelse.

Lolland Kommune overtager med øjeblikkelig virkning de borgere, som har modtaget personlig pleje og praktisk hjælp fra Pleje Plus. Det drejer sig ifølge TV2s oplysninger om 300 borgere i Lolland Kommune.

- Det er en alvorlig situation, men vi håndterer den så godt, vi kan. Det er det dårligst tænkelig tidspunkt - her i sommerferien, siger direktøren i Lolland Kommune, Klaus Marius Hansen, til TV 2.

Alle borgere, som modtager daglig personlig hjælp i weekenden, vil blive kontaktet af Lolland Kommune fredag. Øvrige borgere, der modtager daglig personlig hjælp, vil blive kontaktet hurtigst muligt. Borgere, som alene modtager praktisk hjælp, vil blive kontaktet af Lolland Kommune i den kommende uge.

Flere kommuner ramt

Kommunen kalder ikke personale, som i øjeblikket holder ferie, ind på arbejde for at tage hånd om situationen, og det kan derfor tage tid, før kommunen får styr på situationen:

- Der går op mod en måned, før situationen er normal. Sommerferien skal overstås, og først der er personalesituationen normal. Vi kører på pumperne og maks udnyttelse af kapaciteten. Vi håber, at vi ikke kommer til at mangle hænder. Men vi kommer til at lave noget mindre godt og noget forsinket, siger Klaus Marius Hansen.

Et markant flertal i byrådet besluttede på et møde torsdag i sidste uge at opsige samarbejdet mellem Lolland Kommune og Pleje Plus.

Udover de 300 borgere, som er ramt i Lolland Kommune, får konkursbegæringen konsekvenser for 40-50 borgere i Guldborgsund Kommune, 11 borgere i Halsnæs Kommune, 16 borgere i Frederikssund og 21 borgere i Vordingborg. Det oplyser kommunerne til TV 2.

- Vi lukker butikken

Pleje Plus bekræfter konkursbegæringen over for TV ØST:

- Vi har besluttet os for at lukke butikken fra og med fredag. Det indebærer, at vi ikke kommer i Lolland Kommune mere, siger Lena Løve, direktør for Pleje Plus, til TV ØST. Hun siger, at det sker som en følge af en tvist med Lolland Kommune, som, hun hævder, skylder dem penge.

Ifølge Lena Løve vil selskabet forsøge at fortsætte samarbejdet med Vordingborg og Guldborgsund Kommune, som også har Pleje Plus ansat.

- Dem vil vi rigtig gerne fortsætte med. Det vil vi gøre ved at overføre det hele til et nyt firma, siger Lena Løve.

Siden februar har Pleje Plus været i medierne, hvor TV 2 ved en aktindsigt kunne vise, at Lolland Kommune havde modtaget 250 klager over firmaet.

Kommunen vil rive kontrakt i stykker

De mange sager har ført til, at kommunen har givet det private plejefirma tre advarsler, og nu vil kommunen rive kontrakten i stykker.

- Det vil vi, fordi vi gennem en række måneder har oplevet en massiv mængde af faglige svigt, der også har været så voldsomme, at de har givet advarsler. Og derfor har vi ikke tillid til, at firmaet kan løse opgaven fremadrettet, sagde borgmester Holger Schou Rasmussen (S) i sidste uge til TV 2.

En undersøgelse fra revisionsfirmaet BDO konkluderer, at Pleje Plus 'med stor sandsynlighed’ har krævet penge af Lolland Kommune for pleje, som firmaet aldrig har leveret.